"จิตติ"ชี้ราคาทองระยะสั้นทรงตัว1,700เหรียญ
สมาคมค้าทองคำ คาดราคาทองระยะสั้นทรงตัวที่ 1,700 เหรียญต่อออนซ์ แนะนักลงทุนเลือกขายทำกำไรระยะสั้น
17 พ.ย. 2555

สมาคมค้าทองคำ คาดราคาทองระยะสั้นทรงตัวที่ 1,700 เหรียญต่อออนซ์ แนะนักลงทุนเลือกขายทำกำไรระยะสั้น 
นายจิตติ ตั้งสิทธิ์ภักดี นายกสมาคมค้าทองคำ กล่าวว่า เชื่อว่าราคาทองคำในระยะสั้นจนถึงสิ้นปีนี้จะเคลื่อนไหวแคบๆอยู่ที่ระดับ 1,700 เหรียญสหรัฐต่อออนซ์ เนื่องจากตลาดได้คลายความกังวลเรื่องการเปลี่ยนแปลงนโยบายการเงินของสหรัฐ จากการที่นายบารัก โอบามา ชนะการเลือกตั้งประธานาธิบดีสหรัฐเป็นสมัยที่ 2 ขณะที่การเปลี่ยนถ่ายอำนาจของจีนก็เป็นไปอย่างราบรื่น
นายจิตติ แนะนำให้ผู้ที่สนใจลงทุนในทองคำช่วงนี้ ควรลงทุนทองเพื่อป้องกันความเสี่ยงจากเงินเฟ้อมากกว่าเก็งกำไร โดยแบ่งเงินเย็นที่ถืออยู่ประมาณ 25-30% มาทิ้งไว้ในทองคำเพื่อรอผลตอบแทนระยะยาว 
สำหรับผู้ที่ต้องการเก็งกำไรระยะสั้นแนะนำให้เข้าซื้อในจังหวะที่ราคาทองลดลงต่ำกว่าระดับ 1,700 เหรียญสหรัฐต่อออนซ์ และเมื่อราคาขยับเกิน 1,700 เหรียญสหรัฐต่อออนซ์ให้ขายทำกำไรทันที ไม่ควรถือยาว เนื่องจากราคาทองคำมีแนวโน้มผันผวนขึ้นในปีหน้า 
"แนวต้านราคาทองคำในปีนี้อย่างเก่งสุดคงขึ้นไปที่ 1,820 เหรียญสหรัฐต่อออนซ์ แต่เหลือเวลาอีกเพียงเดือนเดียว ถ้าไม่เกิดข่าวร้ายจริงๆ เช่น สงครามในตะวันออกกลาง แต่ส่วนตัวเชื่อว่าจะไม่เกิดการเปลี่ยนแปลง" นายจิตติ กล่าว